
Betegtájékoztató: Információk a felhasználó számára

Sunitinib SaneXcel 12,5 mg kemény kapszula
Sunitinib SaneXcel 25 mg kemény kapszula
Sunitinib SaneXcel 50 mg kemény kapszula
szunitinib-malát

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma 
1.	Milyen típusú gyógyszer a Sunitinib SaneXcel és milyen betegségek esetén alkalmazható?
2.	Tudnivalók a Sunitinib SaneXcel szedése előtt
3.	Hogyan kell szedni a Sunitinib SaneXcel‑t?
4.	Lehetséges mellékhatások
5.	Hogyan kell a Sunitinib SaneXcel‑t tárolni?
6.	A csomagolás tartalma és egyéb információk


1.	Milyen típusú gyógyszer a Sunitinib SaneXcel és milyen betegségek esetén alkalmazható?

A Sunitinib SaneXcel a szunitinib-malát hatóanyagot tartalmazza, ami egy proteinkináz-gátló. Daganatos betegség kezelésére alkalmazzák, mert megakadályozza a rákos sejtek növekedésében és szóródásában részt vevő speciális fehérjék egy csoportjának működését.

A Sunitinib SaneXcel‑t az alábbi típusú daganatos betegségekben szenvedő felnőttek kezelésére alkalmazzák:
· Emésztőrendszeri (gasztrointesztinális) sztrómasejtek tumora (angol betűszóval: GIST), ami a gyomor és bélrendszer daganatos betegségeinek egyik típusa. Olyan esetekben alkalmazzák, amikor az imatinib (egy másik daganatellenes gyógyszer) már nem hat, vagy Ön nem szedhet imatinibet.
· Áttétet adó (metasztázisos) vesesejtes karcinóma (angol betűszóval: MRCC), a vesedaganatok olyan típusa, ami a szervezet más részeibe is szétterjedt.
· A hasnyálmirigy neuroendokrin daganata (angol betűszóval: pNET) (a hasnyálmirigy hormontermelő sejtjeinek daganata), ami előrehaladott, vagy műtéti úton nem távolítható el.

Ha kérdései vannak arról, hogy miként hat a Sunitinib SaneXcel, vagy miért ezt a gyógyszert írták fel Önnek, kérdezze meg kezelőorvosát.


2.	Tudnivalók a Sunitinib SaneXcel szedése előtt

Ne szedje a Sunitinib SaneXcel‑t:

· ha allergiás a szunitinibre vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések

A Sunitinib SaneXcel szedése előtt beszéljen kezelőorvosával:

· Ha magas a vérnyomása. A Sunitinib SaneXcel megemelheti a vérnyomást. Kezelőorvosa a Sunitinib SaneXcel‑kezelés alatt ellenőrizheti a vérnyomását, és ha szükséges, vérnyomáscsökkentő gyógyszerekkel kezelheti Önt.

· Ha vérképzőszervi betegsége, vérzéses problémái vagy véraláfutásai vannak vagy voltak. A Sunitinib SaneXcel‑kezelés megnövelheti a vérzés kockázatát vagy bizonyos vérsejtek számának változását okozhatja, ami vérszegénységhez vezethet, vagy befolyásolhatja Önnél a vér alvadási képességét. Ha warfarint vagy acenokumarolt (gyógyszerek, melyek megakadályozzák a véralvadást) szed, magasabb lehet a vérzés kockázata. Mondja el kezelőorvosának, ha a Sunitinib SaneXcel‑kezelés alatt bármilyen vérzése jelentkezik.

· Ha szívproblémái vannak. A Sunitinib SaneXcel szívproblémákat okozhat. Mondja el kezelőorvosának, ha nagyon fáradtnak érzi magát, légszomja van, vagy lábai és bokái megdagadnak.

· Ha szívritmuszavarai vannak. A Sunitinib SaneXcel szívritmuszavart okozhat. Kezelőorvosa elektrokardiogram (EKG) vizsgálatot végezhet a Sunitinib SaneXcel‑kezelés során, hogy ezeket a problémákat kivizsgálja. Mondja el kezelőorvosának, ha a Sunitinib SaneXcel szedése alatt szédül, elájul vagy a normálistól eltérő a szívverése.

· Ha nemrégiben a visszereiben (vénák) és/vagy verőereiben (artériák), melyek a vérerek típusai, vérrögképződéssel kapcsolatos megbetegedései voltak, beleértve a szélütést (sztrók), szívrohamot, embóliát vagy trombózist. Azonnal keresse fel kezelőorvosát, ha a Sunitinib SaneXcel‑kezelés során olyan tüneteket észlel, mint például a mellkasi fájdalom vagy szorító érzés, fájdalom a karjaiban, hátában, nyakában vagy állkapcsában, légszomj, zsibbadás vagy gyengeség testének egyik oldalán, a beszéd nehezítettsége, fejfájás vagy szédülés.

· Ha aneurizmája (az érfal kiboltosulása és meggyengülése) vagy érfalrepedése van vagy volt.

· Ha a legkisebb vérerek károsodásával járó, úgynevezett trombotikus mikroangiopátia (TMA) betegsége volt vagy van. Mondja el kezelőorvosának, ha láz, kimerültség, fáradtság, véraláfutás, vérzés, duzzanat, zavartság, látásvesztés vagy görcsrohamok alakulnak ki Önnél.

· Ha pajzsmirigyproblémái vannak. A Sunitinib SaneXcel pajzsmirigyproblémákat okozhat. Mondja el kezelőorvosának, ha a Sunitinib SaneXcel szedése alatt könnyebben elfárad, jobban fázik, mint általában a többi ember, vagy hangja mélyebbé válik. A pajzsmirigy működését ellenőrizni kell a Sunitinib SaneXcel‑kezelés előtt és rendszeresen, amíg Sunitinib SaneXcel‑t szed. Ha a pajzsmirigye nem termel elegendő mennyiségű pajzsmirigyhormont, pajzsmirigyhormon-pótló kezelésben részesülhet.

· Ha hasnyálmirigy- vagy epehólyag-problémái vannak vagy voltak. Mondja el kezelőorvosának, ha az alábbi jelek és tünetek közül bármelyik jelentkezik Önnél: gyomortáji fájdalom, hányinger, hányás és láz. Ezeket okozhatja a hasnyálmirigy vagy az epehólyag gyulladása.

· Ha májproblémái voltak vagy vannak. Mondja el kezelőorvosának, ha a Sunitinib SaneXcel‑kezelés során az alábbi jelek és tünetek közül bármelyik jelentkezik Önnél: viszketés, a szemfehérje vagy a bőr besárgulása, sötét színű vizelet és fájdalom vagy kellemetlen érzés a has jobb felső részében. A Sunitinib SaneXcel‑kezelés megkezdése előtt és a kezelés alatt, valamint ahogy klinikailag indokolt, kezelőorvosának vérvizsgálatot kell végeznie, hogy ellenőrizze az Ön májműködését. 

· Ha veseproblémái voltak vagy vannak. Kezelőorvosa figyelni fogja az Ön veseműködését.

· Ha műteni fogják, vagy nemrégiben műtéten esett át. A Sunitinib SaneXcel befolyásolhatja a sebgyógyulást. Műtét előtt valószínűleg le fogják állítani Önnél a Sunitinib SaneXcel szedését.
Kezelőorvosa dönti el, hogy mikor kezdje el újra a Sunitinib SaneXcel szedését.

· Mielőtt elkezdi a Sunitinib SaneXcel‑kezelést, javasolhatják Önnek, hogy vegyen részt fogászati vizsgálaton.
· ha jelenleg száj-, fog- és/vagy állkapocsfájdalma van, duzzanat vagy érzékenység van a szájüregében, állkapcsa zsibbad vagy nehéznek érzi, vagy egy foga meglazult, vagy korábban észlelt ilyeneket, azonnal mondja el kezelőorvosának vagy fogorvosának.
· ha nagyobb beavatkozással járó, úgynevezett invazív fogászati kezelésen vagy szájsebészeti műtéten kell átesnie, mondja el fogorvosának, hogy Önt Sunitinib SaneXcel‑lel kezelik, különösen, ha biszfoszfonátokat is kap vagy kapott intravénásan. A biszfoszfonátok olyan gyógyszerek, melyeket egyéb betegségekben a csontszövődmények megelőzésére alkalmaznak.

· Ha a bőr és a bőr alatti szövet betegségeiben szenvedett vagy szenved. Mialatt Ön ezt a gyógyszert szedi, előfordulhat a bőr fájdalmas kifekélyesedése (pioderma gangrenózum) vagy a bőr, illetve a lágyrészek gyorsan terjedő, akár életveszélyes fertőzése (nekrotizáló faszciitisz). Azonnal keresse fel kezelőorvosát, ha egy bőrsérülés területén fertőzés tünetei alakulnak ki, beleértve a lázat, fájdalmat, bőrpírt, duzzanatot vagy gennyes, illetve véres váladékozást is. Ez általában visszafordítható a szunitinib szedésének abbahagyása után. A szunitinib alkalmazása során súlyos bőrkiütéseket (Stevens–Johnson-szindróma, toxikus epidermális nekrolízis, eritéma multiforme) jelentettek, ami a törzsön eleinte vöröses, céltáblaszerű pontként vagy kör alakú foltként jelenik meg, középpontjában gyakran hólyagokkal. A kiütés olyan mértékben rosszabbodhat, hogy a bőr kiterjedt felhólyagosodásához vagy leválásához vezethet, és életveszélyessé válhat. Ha Önnél bőrkiütés vagy az előbbi bőrtünetek valamelyike jelentkezik, azonnal kérjen orvosi segítséget.

-	Ha görcsrohamai voltak vagy vannak. A lehető leghamarabb értesítse kezelőorvosát, ha magas a vérnyomása, fáj a feje vagy elveszti látását.

-	Ha Ön cukorbeteg. A cukorbetegek vércukorszintjét rendszeresen ellenőrizni kell annak érdekében, hogy megállapítható legyen, szükséges-e módosítani a cukorbetegség elleni gyógyszer adagolását, hogy ezzel a legkisebbre csökkentsék az alacsony vércukorszint kockázatát. Amilyen hamar csak lehet, értesítse kezelőorvosát, ha az alacsony vércukorszint bármilyen jelét vagy tünetét észleli (fáradtság, szívdobogásérzés, verejtékezés, éhség és eszméletvesztés).

Gyermekek és serdülők

A Sunitinib SaneXcel nem javasolt 18 évesnél fiatalabb betegek számára.

Egyéb gyógyszerek és a Sunitinib SaneXcel

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket is.

Néhány gyógyszer befolyásolhatja a Sunitinib SaneXcel szintjét a szervezetben. Tájékoztassa kezelőorvosát, ha a következő hatóanyag-tartalmú gyógyszereket szedi:
· ketokonazol, itrakonazol – gombafertőzések kezelésére használatosak
· eritromicin, klaritromicin, rifampicin – fertőzések kezelésére szolgálnak
· ritonavir – HIV (emberi immunhiány vírus) fertőzés kezelésére használják
· dexametazon – egy kortikoszteroid, amit különböző betegségek kezelésére alkalmaznak (mint például allergiás/légzőszervi vagy bőrbetegségek)
· fenitoin, karbamazepin, fenobarbitál – epilepszia és egyéb ideggyógyászati betegségek kezelésére szolgál
· közönséges orbáncfű- (Hypericum perforatum) tartalmú gyógynövénykészítmények – amit depresszió és szorongás kezelésére használnak

Az étel és az ital hatása a Sunitinib SaneXcel‑re

A grépfrútlé fogyasztását kerülnie kell a Sunitinib SaneXcel‑kezelés alatt.

Terhesség és szoptatás

Ha Ön terhes vagy szoptat, illetve, ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.

Ha Ön teherbe eshet, akkor a Sunitinib SaneXcel‑kezelés alatt megbízható fogamzásgátló módszert kell alkalmaznia.

Közölje kezelőorvosával, ha Ön jelenleg szoptat. Nem szabad szoptatnia a Sunitinib SaneXcel‑kezelés alatt.

A készítmény hatásai a gépjárművezetéshez és a gépek kezeléséhez szükséges képességekre 

Ha szédülést tapasztal vagy szokatlanul fáradt, akkor különösen legyen óvatos, ha gépjárművet vezet vagy gépet kezel.

A Sunitinib SaneXcel mannitot tartalmaz

Enyhe hasmenést okozhat.


3.	Hogyan kell szedni a Sunitinib SaneXcel‑t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

A kezelőorvosa az Önnek megfelelő adagot fogja előírni, a kezelt daganattípustól függően. Amennyiben:
· emésztőrendszeri (gasztrointesztinális) sztróma tumor (GIST) vagy metasztázisos vesesejtes karcinóma (MRCC) miatt kezelik, a szokásos adag naponta egyszer 50 mg, 28 napon (4 héten) keresztül, amelyet 14 nap (2 hét) szünet követ (gyógyszerszedés nélkül), mindezt 6 hetes ciklusokban ismételve.
· ha a hasnyálmirigy neuroendokrin daganata (pNET) miatt kezelik, a szokásos adag naponta egyszer 37,5 mg, szünet nélkül.

Kezelőorvosa fogja meghatározni az Önnek megfelelő adagot, valamint azt, hogy abba kell-e hagynia a Sunitinib SaneXcel‑kezelést, és ha igen, mikor.

A Sunitinib SaneXcel bevehető étkezés közben vagy attól függetlenül is.

Ha az előírtnál több Sunitinib SaneXcel‑t vett be

Ha véletlenül túl sok kapszulát vett be, azonnal tájékoztassa kezelőorvosát. Orvosi segítségre lehet szüksége.

Ha elfelejtette bevenni a Sunitinib SaneXcel‑t

Ne vegyen be kétszeres adagot a kihagyott adag pótlására.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Azonnal keresse fel kezelőorvosát, ha az alábbi súlyos mellékhatások bármelyikét észleli (lásd még a Tudnivalók a Sunitinib SaneXcel szedése előtt című részt):

Szívproblémák. Mondja el kezelőorvosának, ha nagyon fáradtnak érzi magát, légszomja van, vagy a lábai és bokái megdagadnak. Ezek szívproblémák – mint a szívelégtelenség és a szívizombetegség (kardiomiopátia) – tünetei lehetnek. 

Tüdő-vagy légzési problémák. Mondja el kezelőorvosának, ha köhögni kezd, mellkasi fájdalom vagy hirtelen kialakuló légszomj lép fel Önnél, vagy vért köhög fel. Ezek a tüdőembóliának nevezett állapot tünetei lehetnek, ami akkor jelentkezik, ha vérrög kerül a tüdejébe.

Vesebetegségek. Mondja el kezelőorvosának, ha megváltozik a vizeletürítés gyakorisága, vagy nem ürít vizeletet, ami a veseelégtelenség tünete lehet. 

Vérzés. Mondja el kezelőorvosának, ha az alábbi tünetek bármelyike vagy súlyos vérzési probléma jelentkezik Önnél a Sunitinib SaneXcel‑kezelés során: fájdalmas, felfúvódott has, véres hányás, fekete, kenőcsös széklet, véres vizelet, fejfájás vagy elmeállapotának megváltozása, vér vagy véres köpet felköhögése a tüdőből vagy a légutakból.

A daganat pusztulása, ami a bél kilyukadásához vezet. Mondja el kezelőorvosának, ha súlyos hasi fájdalmai, láza, hányingere van, hányás, véres széklet jelentkezik Önnél, vagy megváltozik a bélműködése.

A Sunitinib SaneXcel további mellékhatásai lehetnek a következők:

Nagyon gyakori (10‑ből több mint 1 beteget érinthet)
· A vérlemezkék, vörösvértestek és/vagy fehérvérsejtek (például neutrofilek) számának csökkenése.
· Légszomj.
· Magas vérnyomás.
· Nagyfokú fáradtság, gyengeség (erőtlenség).
· Vizenyős duzzanat, amit a bőr alatti és szem környékén felhalmozódott folyadék okoz, mély allergiás bőrkiütés.
· A szájban fájdalom/irritáció/afták/gyulladás, szájszárazság, ízérzészavarok, gyomorpanasz, émelygés, hányás, hasmenés, székrekedés, hasi fájdalom/puffadás, étvágytalanság, étvágycsökkenés.
· A pajzsmirigy csökkent működése (hipotireózis).
· Szédülés.
· Fejfájás.
· Orrvérzés.
· Hátfájás, ízületi fájdalom.
· Kar-és lábfájdalom.
· Sárga színű bőr/bőrelszíneződés, a bőr fokozott pigmentációja, hajszínváltozás, bőrkiütés a tenyéren és a talpon, bőrkiütés, bőrszárazság.
· Köhögés.
· Láz.
· Elalvási nehézség.

Gyakori (10‑ből legfeljebb 1 beteget érinthet)
· Vérrögök az erekben.
· A szívizomzat vérellátásának elégtelensége, a koszorúerek elzáródása vagy szűkülete miatt.
· Mellkasi fájdalom.
· A szív által kipumpált vér mennyiségének csökkenése.
· Folyadék visszatartása, beleértve a tüdő körüli folyadékfelhalmozódást.
· Fertőzések.
· Súlyos fertőzés okozta szövődmény (a fertőzés a véráramban van jelen), amely szövetkárosodáshoz, szervelégtelenséghez és halálhoz vezethet.
· Csökkent vércukorszint (lásd 2. pont).
· Fehérjevesztés a vizelettel, mely esetenként vizenyőt okoz.
· Influenzaszerű tünetek.
· Kóros vérvizsgálati eredmények, beleértve a hasnyálmirigy-és májenzimértékeket.
· Magas húgysavszint a vérben.
· Aranyeres csomók, fájdalom a végbélben, fogínyvérzés, nyelési nehézség vagy nyelési képtelenség.
· Égő érzés vagy fájdalom a nyelvben, az emésztőrendszer nyálkahártyájának a gyulladása, túlzott gázképződés a gyomorban vagy a belekben.
· Fogyás.
· Csont- és izomfájdalom, izomgyengeség, izomfáradtság, izomfájdalom, izomgörcsök.
· Orrszárazság, orrdugulás.
· Fokozott könnyezés.
· Szokatlan bőrérzékelés, viszketés, a bőr réteges hámlása és gyulladása, hólyagok, pattanások, a köröm elszíneződése, hajhullás.
· Szokatlan érzetek a végtagokban.
· Kórosan csökkent/fokozott érzékenység, különösen a tapintás esetén.
· Gyomorégés.
· Kiszáradás (folyadékvesztés).
· Hőhullámok.
· Szokatlan színű vizelet.
· Depresszió.
· Hidegrázás.

Nem gyakori (100‑ból legfeljebb 1 beteget érinthet) 
· A lágyszövetek – beleértve a nemi szervek és a végbélnyílás környékét is – életet veszélyeztető fertőzése (lásd 2. pont).
· Szélütés (sztrók). 
· Szívroham, a szív vérellátásának megszűnése vagy csökkenése következtében.
· Változás a szív elektromos aktivitásában vagy szívritmuszavar.
· Folyadék felhalmozódása a szív körül (folyadékgyülem a szívburokban).
· Májelégtelenség.
· Hasi fájdalom, amit a hasnyálmirigy (pankreász) gyulladása okoz.
· A daganat pusztulása, amely a bél kilyukadásához (perforáció) vezet.
· Az epehólyag gyulladása (duzzanat és pirosság), epekővel vagy a nélkül.
· Sipoly (rendellenes csőszerű járat két testüreg vagy egy testüreg és a bőr között).
· Száj-, fog-és/vagy állkapocsfájdalom, duzzanat vagy afták a szájüregben, az állkapocs zsibbadása vagy elnehezülése vagy egy fog meglazulása. Ezek az állkapocscsont károsodásának (csontelhalás) jelei és tünetei lehetnek, lásd 2. pont.
· A pajzsmirigyhormonok túltermelődése, ami növeli a test által nyugalomban felhasznált energia mennyiségét.
· Műtét után sebgyógyulási problémák.
· Az izmokból származó kreatin-foszfokináz nevű enzim megnövekedett szintje a vérben.
· Allergénekre adott túlzott reakció, beleértve a szénanáthát, bőrkiütést, bőrviszketést, csalánkiütést, egyes testrészek megduzzadását vagy légzési nehézséget is.
· Vastagbélgyulladás (kolitisz, iszkémiás kolitisz).

Ritka (1000‑ből legfeljebb 1 beteget érinthet) 
· A bőr és/vagy a nyálkahártyák súlyos reakciója (Stevens–Johnson-szindróma, toxikus epidermális nekrolízis, eritéma multiforme).
· Tumorlízis-szindróma (TLS) – a TLS az anyagcsere-szövődmények olyan csoportját jelenti, ami a rák kezelése közben alakulhat ki. Ezeket a szövődményeket a rákos sejtek pusztulásakor lebomló anyagok okozzák, és a következők lehetnek: hányinger, légszomj, szabálytalan szívverés, izomgörcs, görcsroham, a vizelet zavarossá válása és kóros vérvizsgálati eredményekkel (a vér magas kálium-, húgysav- és foszforszintje, valamint alacsony kalciumszintje) együtt járó fáradtság, mely a veseműködés megváltozását és akut veseelégtelenséget okozhat.
· Az izomszövet kóros szétesése, ami veseproblémákhoz vezethet (rabdomiolízis).
· Kóros elváltozások az agyban, melyek fejfájást, zavartságot, görcsrohamokat és látásvesztést magában foglaló tünetegyüttest okozhatnak (reverzibilis poszterior leukoenkefalopátia szindróma).
· A bőr fájdalmas kifekélyesedése (pioderma gangrenózum).
· Májgyulladás (hepatitisz).
· Pajzsmirigygyulladás.
· A legkisebb vérerek károsodása, amit trombotikus mikroangiopátiának (TMA) neveznek.

Nem ismert (a rendelkezésre álló adatokból nem állapítható meg a gyakoriság):
· Az érfal kiboltosulása és meggyengülése vagy érfalrepedés (aneurizma és artériadisszekció).
· Erőtlenség, zavartság, aluszékonyság, eszméletvesztés vagy kóma: ezek a tünetek a vérben lévő magas ammóniaszint által okozott agyi toxicitás jelei lehetnek (hiperammóniás enkefalopátia).

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Sunitinib SaneXcel-t tárolni?

· A gyógyszer gyermekektől elzárva tartandó!
· A dobozon és buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.
· Ez a gyógyszer nem igényel különleges tárolást.
· Ne használja fel a gyógyszert, ha azt veszi észre, hogy a csomagolás megsérült vagy megkísérelték azt felnyitni.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Sunitinib SaneXcel?

A készítmény hatóanyaga a szunitinib-malát.

12,5 mg szunitinibnek megfelelő szunitinib-malátot tartalmaz kemény kapszulánként.
25 mg szunitinibnek megfelelő szunitinib-malátot tartalmaz kemény kapszulánként.
50 mg szunitinibnek megfelelő szunitinib-malátot tartalmaz kemény kapszulánként.

Egyéb összetevők:
· [bookmark: _Hlk110929812]Kapszulatöltet: mannit (E421), korszkarmellóz-nátrium, povidon (K‑25), magnézium-sztearát.
· Kapszulahéj: zselatin, vörös vas-oxid (E172), titán-dioxid (E171).
· Kapszulahéj: zselatin, sárga vas-oxid (E172), vörös vas-oxid (E172), titán-dioxid (E171).
· Kapszulahéj: zselatin, sárga vas-oxid (E172), vörös vas-oxid (E172), titán-dioxid (E171).


Milyen a Sunitinib SaneXcel külleme és mit tartalmaz a csomagolás?

A Sunitinib SaneXcel 12,5 mg kemény kapszula egy kemény zselatin kapszula, átlátszatlan, piros felső és alsó résszel, hossza 14,5 mm, átmérője 5,34 mm.

A Sunitinib SaneXcel 25 mg kemény kapszula egy kemény zselatin kapszula, átlátszatlan, piros felső és narancssárga alsó résszel, hossza 17,8 mm, átmérője 6,38 mm.

Sunitinib SaneXcel 50 mg kemény kapszula egy kemény zselatin kapszula, átlátszatlan, narancssárga felső és alsó résszel, hossza 21,8 mm, átmérője 7,66 mm.

A Sunitinib SaneXcel 12,5 mg kemény kapszula 30 db kemény kapszulát tartalmazó buborékcsomagolásban kapható.
A Sunitinib SaneXcel 25 mg kemény kapszula 30 db kemény kapszulát tartalmazó buborékcsomagolásban kapható.
A Sunitinib SaneXcel 50 mg kemény kapszula 30 db kemény kapszulát tartalmazó buborékcsomagolásban kapható.

A forgalomba hozatali engedély jogosultja

J.J. Bishop Health a.s. 
Rybná 682/14
Staré Město, 110 00 Prague 1 
Csehország

Gyártó
Tecnimede – Sociedade Técnico Medicinal, S.A.
Quinta da Cerca, Caixaria, 
2565-187 Dois Portos
Portugália


Ezt a gyógyszert az Európai Gazdasági Térség tagállamaiban az alábbi neveken engedélyezték:
Csehország, Lengyelország, Magyarország, Románia, Szlovákia: Sunitinib SaneXcel
Bulgária: Сунитиниб SaneXcel
Portugália: Sunitinib JJ Bishop

Sunitinib SaneXcel 12,5 mg kemény kapszula:
OGYI-T-24768/01          30x      PVC/ PE/ PVDC//Al buborékcsomagolásban

Sunitinib SaneXcel 25 mg kemény kapszula:
OGYI-T-24768/02          30x      PVC/ PE/ PVDC//Al buborékcsomagolásban

Sunitinib SaneXcel 50 mg kemény kapszula:
OGYI-T-24768/03          30x      PVC/ PE/ PVDC//Al buborékcsomagolásban

A betegtájékoztató legutóbbi felülvizsgálatának dátuma: 2026. július.

